钦定古今图书集成/方舆汇编/职方典/第1293卷 > 《义帝祠记》陈元明
## 钦定古今图书集成/方舆汇编/职方典/第1293卷 > 《义帝祠记》陈元明

白蛇剑断，山鬼献璧，天下已无秦矣。无秦者，天理也，
人心也。秦为不道，毒痡四海，人心思得义主，若大旱
之望云霓，夫何虎噬之？秦未竟而蜂起者，特殽、函之
戍卒，大泽之群盗耳，安能为天下之义主哉？夫除暴
之谓义，虐我之谓仇。义者，人心之所同归；仇者，天下
之所共诛。自怀王入秦不反，楚之犬马皆有愤色。人
之言曰：“楚虽三户，亡秦必楚。”当时之人，痛入骨髓，有
能因人心之痛而发之，犹水流就下，沛然莫之御矣。
故范增以奇计说项梁，复立楚后，以从民望，于是怀
王立而云合响应。想其国造草昧，南面雍容，乃能遣
宽大长者，约以先入定关中者。王之德音英厉，真义
主也。奈何阳尊阴弑，是亡秦之续耳，天下乌得而不
仇之？是以新城三老陈顺逆之说，率三军为之缟素，
而关中全壁，遂税驾于山东之隆准矣。嗟夫！内则父
子，外则君臣，人之大伦，天理之在人心，庸可泯哉！故
随何陈此义而下九江，郦生陈此义而全齐羽之败，
不待其走死垓下。顺逆之名既正，胜负之势遂分。吁！
可畏也哉！义陵在郡之西，祠改创于宋之咸淳年间，
到今百有馀年矣。岁月云驶，陵谷迁变，朽败圮倾，所
有者仅风雨之馀耳，畴肯一顾而葺之？至正甲申冬，
通议大夫《脱颖溥》《化畴埜》公来监是郡。公务之馀，因
谒庙升陵，感慨不已，谓“君臣之义不可以不明，古帝
之祠不可以不理。”即召匠计财，因其旧制，腐者易之，
故者新之。凡其购木石、饷工匠，皆公捐己俸为之。无
取于官、无需于民；趋事赴功者，皆不令而集。既而祠
宇峥嵘，金碧昭然；直栏古础，增美于前。于是，耄者喜
其新、穉者骇其丽，而帝之灵亦可以慰矣。属予记之。
余叹“首议立楚后者，以义结人心，羽谋弑逆，而群臣
寂无谏者，岂亚夫诸人不与闻欤？何审于”始而昧于
终也。昔管仲相桓公，霸诸侯，以其倡尊王之义。安有
身被弑君之名，而自立为西楚霸王者哉？羽之罪遂
无所容于天地间矣。拔山力尽，四面而登歌，方且诳
之曰：“此天亡我，非战之罪。”吁！知咎天而不知罪之逆
天，犹斩将刈旗，以奋其匹夫之勇，果何救于败亡哉？
宜乎不遂霸而怀王庙祀于郴矣。余因有所感痛，惜
夫首谋立楚后，不能以义而终，深羡夫畴埜公能明
大义以正人心，使君臣之分昭然，而乱臣贼子知所
畏惮，其有功于世教，岂小补哉？遂铭之曰：君臣有义，
人之大伦，乾坤大矣，帝岂阳尊？灞水龙兴，中原鹿逐。
重瞳之子，迺逞其欲，入关负约，构怨遂深。哀哀义帝，
竟殒于郴。“福善祸淫，天道孔迩。垓下溃围，莫救其死。
楚祠古木，维义之陵。千秋万岁，乃洁明禋。监郡贤侯，
修举废坠，植立纲常，彝伦攸叙。郴山矗矗，郴水洋洋。
风悲日熏，山高水长。乱臣贼子，靡有弗败。”我作此铭，
将以垂戒。至正乙酉八月吉日，赐进士出身、将仕郎、
天临路长沙县丞陈元明撰。